CNT ร่วมทุน TRC-China Railway ยื่นประมูลรถไฟทางคู่เส้นลพบุรี-ปากน้ำโพ
CNT ร่วมทุน TRC-China Railway ภายใต้ชื่อ “CSC Joint Venture” ยื่นประมูลโครงการก่อสร้างรถไฟทางคู่ช่วงลพบุรี-ปากน้ำโพมูลค่า 2.48 หมื่นลบ. เผยเตรียมรอเซ็นงานสร้างถนน มูลค่าพันลบ. ใน Q1/60
16 ม.ค. 2560

นางลิดา ปิ่นชุมพลแสง ผู้จัดการแผนกพัฒนาธุรกิจบริษัทเตียนีและนีลเส็น (ไทย) จำกัด (มหาชน)  หรือ CNT เปิดเผยว่า บริษัทได้ร่วมทุนกับ บริษัท สหการวิศวกร จำกัด ซึ่งเป็นบริษัทย่อยของบริษัททีอาร์ซี คอนสตรัคชั่น จำกัด (มหาชน) หรือ TRC ถือหุ้น 99.9% และ China Railway จากจีน โดยใช้ชื่อ CSC Joint Venture เพื่อยื่นซองประมูลโครงการก่อสร้างรถไฟทางคู่ ช่วงลพบุรี-ปากน้ำโพ เพราะเป็นโครงการขนาดใหญ่ จึงดึงทั้งสองบริษัทมาร่วมทุน เพราะมีประสบการณ์แตกต่างกัน และโครงการนี้มีความสลับซับซ้อนพอสมควร จึงคาดว่าจะมีคู่แข่งไม่มาก แม้ว่าจะมีจำนวนผู้เข้าซื้อซองมากราย แต่คาดว่าจะจับมือร่วมกันมายื่นประมูล
“ปกติเราสนใจงานยากอยู่แล้ว งานที่มีความซับซ้อน เราทำได้ดีด้านโครงสร้าง คิดว่าโครงการนี้(ลพบุรี-ปากน้ำโพ) จะมีคู่แข่งไม่มาก”นางลิดา กล่าว
ทั้งนี้ CNT จะยื่นซองประมูลโครงการก่อสร้างรถไฟทางคู่เส้นทางนครปฐม-หัวหิน โดยอาจจะยื่นเองไม่ร่วมกับรายใดเพราะเป็นงานไม่ยาก
อนึ่ง โครงการก่อสร้างรถไฟทางคู่ ช่วงลพบุรี – ปากน้ำโพ มีระยะทาง 148 กิโลเมตร วงเงินลงทุน 24,842 ล้านบาท  และ ช่วงนครปฐม-หัวหิน ระยะทาง 169 กิโลเมตร วงเงิน 19,271 ล้านบาท
นอกจากนี้ บริษัทเตรียมลงนามสัญญาก่อสร้างโครงการทางแยกต่างระดับจุดตัดทางหลวงหมายเลข 12 กับทางหลวงหมายเลข 126 (แยกอินโดจีน) มูลค่าประมาณ 1 พันล้านบาท คาดว่าจะลงนามได้ภายในไตรมาส 1/60